Kronika (stredovek)

Kronika je nevedecký literárny žáner opisujúci udalosti z minulosti v časovom slede, v ktorom sa odohrali. Na rozdiel od letopisov spravidla neopisuje udalosti podľa rokov, ale podľa väčších časových celkov a často má zložitejšiu formu (široko sa opisujú príčiny a súvislosti, hodnotia sa udalosti a ich aktéri). Kronika je jeden z najdôležitejších naratívnych historiografických prameňov.

História kroník a kronikárstva 
Prvé kroniky vznikli v antike, najväčší rozkvet kronikárstvo dosiahlo v stredoveku. 

Kroniky sa podľa obsahu a formy rozlišujú na:
 svetové kroniky: opisujúce príbeh od stvorenia sveta po súčasnosť
 ríšske kroniky: plynulý prechod zo svetovej kroniky
 národné kroniky: o počiatkoch národov
 biskupské, kláštorné, rádové kroniky: o založení a dejinách biskupstva, kláštora, rádu
 gesta (alebo činy): kroniky kráľovstiev, dejiny činov ich predstaviteľov
 letopisy (alebo anály): stručné chronologické záznamy pozoruhodných udalosti vzťahujúce sa k jednotlivým rokom
 dynastické, zemské kroniky, genealógie
 mestské kroniky: najmä o talianskych stredovekých mestách
 vojnové kroniky a kroniky križiackych výprav
 biografie a autobiografie
 cestovné správy
 zbierky exempiel a kniežacie zrkadlá: poučenie o dobrej správe pre nasledovníkov aristokrata

Kroniky na Slovensku 
Medzi významné kroniky dotýkajúce sa slovenského stredoveku patria:
 Fredegarova kronika - najstaršia stredoveká kronika, týkajúca sa aj územia Slovenska
 Kronika Reginona - informácie o Veľkej Morave
 Kronika biskupa Ditmara - začiatok 11. storočia
 Kosmasova kronika - do roku 1125
 Gallova kronika - začiatok 12. storočia
 Rozprávanie o dávnych časoch - Nestorov letopis, začiatok 12. storočia
 Haličsko-volynský letopis - koniec 13. storočia
 Kostnická kronika Ulricha von Richental, 15. storočie, explicitné zmienky o Slovensku (Windeschen landen)
 Pamätihodnosti z čias panovania cisára Žigmunda, Eberhard Windecke, 15. storočie
 Annales seu cronicae incliti Regni Poloniae Jána Długosza, 15. storočie

Medzi uhorské kroniky významné pre Slovensko patria:
 Gesta Hungarorum vetera (z 90. rokov 11. storočia; nezachované ako pôvodný text)
 Anonymova kronika - okolo roku 1200
 Bratislavské anály -  997 až 1203
 Kronika Šimona z Kézy - koniec 13. storočia
 Uhorsko-poľská kronika - 1. polovica 13. storočia
 Bratislavská kronika - 14. storočie
 Budínska kronika - za vlády Karola Róberta (1308 – 1342). Jej prvá tlačená verzia z 15. storočia sa nazýva Chronica Hungarorum.
 Kronika magistra Jána (Jána zo Šarišských Sokoloviec; Chronicon de Ludovico rege) - 14. storočie
 Kronika anonymného minoritu - 14. storočie
 Dubnická kronika - 14. storočie
 Viedenská maľovaná kronika - 14. storočie
 Uhorská kronika Henricha von Mügeln - 14. storočie
 Knauzova kronika - 2. polovica 15. storočia
 Spišskosobotská kronika - 2. polovica 15. storočia
 Kronika Jána z Turca - rok 1488

Kroniky v Česku 
Medzi významné kroniky českého stredoveku patria:
 Kosmasova kronika
 Kanovník vyšehradský
 Mnich sázavský
 Zbraslavská kronika
 Dalimilova kronika
 Kronika Františka Pražského
 Kronika kostela pražského
 Kronika Jana Marignoly
 Cronica domus Sarensis (Kronika žďárského kláštera)
 Kroniky doby husitskej:
 Správa o majstrovi Jánovi Husovi v Kostnici a Rozprávanie o majstrovi Hieronymovi Pražskom upálenom v Kostnici pre meno Kristovo Petra z Mladoňovic
 Husitská kronika Vavřince z Březové
 Kronika velmi pěkná o Janu Žižkovi, družiníku krále Václava IV.
 Kronika Bartoška z Drahoníc

Referencie

Pozri aj 
 chronológia
 Kategória:kronikári

Literatúra 
 
 

 

 

 NAHODIL, Otakar  ROBEK, Antonín: České lidové kronikářství. Praha : Orbis, 1960.

Stredoveká literatúra
Literárne žánre